**โครงการส่งเสริมและสนับสนุนอาชีพประชาชนตำบลออนใต้**

**ภารกิจพัฒนาอาชีพเสริมเพื่อชุมชน**

 เทศบาลตำบลออนใต้ดำเนินโครงการส่งเสริมและสนับสนุนให้เกิดการพัฒนาอาชีพเสริมในชุมชนมาอย่างต่อเนื่องนับตั้งแต่ได้รับการจัดตั้งเป็นองค์การบริหารส่วนตำบล โดยกำหนดไว้ในแผนพัฒนาเทศบาลประจำปีภายใต้ยุทธศาสตร์การพัฒนาตามแนวทางปรัชญาเศรษฐกิจพอเพียงไปสู่ความยั่งยืน ทั้งนี้เป็นความสอดคล้องกับพระราชบัญญัติสภาตำบลและองค์การบริหารส่วนตำบล พ.ศ.2537 มาตรา 66 ข้อ 6 ด้านการส่งเสริมการพัฒนาสตรี เด็ก เยาวชน ผู้สูอายุ และคนพิการ และมาตรา 67 ข้อ 7 ด้านการบำรุงและส่งเสริมการประกอบอาชีพของราษฎร รวมทั้งพระราชบัญญัติกำหนดแผนและขั้นตอนการกระจายอำนาจให้แก่องค์กรปกครองส่วนท้องถิ่น พ.ศ.2542 มาตรา 16 ข้อ 6 ด้านการส่งเสริม การฝึก และการประกอบอาชีพ วัตถุประสงค์ของการดำเนินงานเป็นไปเพื่อเพิ่มรายได้ให้กับชุมชนตำบลออนใต้โดยเฉพาะช่วงเวลาว่างเว้นจากการทำการเกษตรของผู้คนส่วนใหญ่ รวมทั้งพัฒนาความรู้และทักษะด้านการประกอบอาชีพต่างๆ ให้กับคนในชุมชนสู่การต่อยอดขยายผลต่อไป

ก่อนการดำเนินโครงการแต่ละปี เทศบาลตำบลออนใต้จะจัดให้มีเวทีประชาคมเพื่อรับฟังความต้องการด้านการพัฒนาอาชีพของคนในชุมชนตำบลออนใต้ ตัวแทนของแม่บ้านจากทุกหมู่บ้านจะเข้าร่วมในเวทีและเป็นผู้เสนอหัวข้อการฝึกอาชีพที่ผ่านการไถ่ถามและพูดคุยกับเพื่อนสมาชิกในชุมชนแล้วว่าน่าจะเป็นอาชีพเสริมได้ เช่น การทำน้ำเต้าหู้ การทำน้ำพริกตาแดง การถักกระเป๋า การทำท๊อฟฟี่ผลไม้ การทำมะขามแก้ว การจัดโต๊ะจีน การเป็นมัคคุเทศก์ เป็นต้น หลังจากที่ทุกคนได้เสนอหัวข้อแล้วจะทำการโหวตเลือกหัวข้อที่ต้องการมากที่สุดมาจัดทำเป็นโครงการต่อไปโดยเทศบาลตำบลออนใต้จัดสรรงบประมาณดำเนินงานให้โครงการส่งเสริมและสนับสนุนอาชีพปีละประมาณ 10,000-30,000 บาท ดังนั้นการดำเนินโครงการในแต่ละปีมักอยู่ในรูปแบบของการจัดฝึกอบรมหลักสูตรอาชีพเสริมต่างๆ ที่อยู่บนพื้นฐานความต้องการของชาวบ้านเป็นสำคัญ ได้แก่ การอบรมการแปรรูปทางการเกษตร (ท็อฟฟี่มะม่วง-แยมมะม่วง) การอบรมการเพิ่มผลผลิตลำใย การอบรมหลักสูตรการทำตะกร้าและกระเป๋าถักจากเสื้อร่ม การอบรมหลักสูตรการทำน้ำเต้าหู้และปลาท่องโก๋ การอบรมหลักสูตรการประกอบอาหารงานเลี้ยง (โต๊ะจีน) เป็นต้น

หัวหน้าสำนักปลัดกล่าวว่า (เมื่อ 24 ธันวาคม 2561) “เราส่งเสริมเรื่อยมา ถ้าเขาไม่ทำ บางปีก็ไม่มี อันนี้ก็แล้วแต่ชาวบ้าน เราทำประชาคมให้เขา ถามเขาจะทำไหม ทำก็ทำ ไม่ทำก็ไม่ทำ ถ้าเรากำหนดไป ก็เหมือนเทศบาลจะทำ มันก็จะไม่ได้มาจากชุมชน ถ้าเขามีความต้องการ เราถึงสนอง ไม่งั้นมันก็เปล่าประโยชน์”

 นอกจากนี้ ชุมชนยังได้รับการส่งเสริมและสนับสนุนการพัฒนาอาชีพจากหน่วยงานอื่น เช่น

* สำนักงานเกษตรอำเภอแม่ออนส่งเสริมด้านการเกษตร (การเลี้ยงไก่ไข่ การเลี้ยงปลา)
* สำนักงานพัฒนาชุมชนจังหวัดเชียงใหม่ส่งเสริมการพัฒนาผลิตภัณฑ์และการตลาดสินค้า OTOP
* สำนักงานอุตสาหกรรมจังหวัดเชียงใหม่ส่งเสริมหมู่บ้านอุตสาหกรรมสร้างสรรค์ (Creative Industry Village / CIV) โดยการดึงนักท่องเที่ยวเข้าสู่ชุมชนและขยายตลาดผลิตภัณฑ์ชุมชน
* มหาวิทยาลัยเทคโนโลยีราชมงคลล้านนาจัดอบรมด้านการตลาดออนไลน์
* กรมการศึกษานอกโรงเรียน (กศน.) จัดอบรมเรื่องการนวดแผนไทย
* มหาวิทยาลัยราชภัฎเชียงใหม่สนับสนุนการออกบูธนวดแผนไทย

**บทเรียนเชิงผลลัพธ์**

 ก่อนวันฝึกอบรม เทศบาลได้ดำเนินการประชาสัมพันธ์ให้คนในชุมชนรับทราบอย่างทั่วถึงและประสานไปยังแกนนำแต่ละหมู่บ้านเพื่อเปิดรับสมัครผู้เข้ารับการอบรม ผู้เข้ารับการอบรมส่วนใหญ่เป็นผู้สูงอายุที่มีอายุ 60 ปีขึ้นไป ที่เหลือประปรายเป็นวัยกลางคนที่มีอายุประมาณ 50 ปี แม้จะมีการจัดหาวิทยาการฝึกอบรมที่เชี่ยวชาญเฉพาะด้าน แต่ผลของการฝึกอบรมด้านการประกอบอาชีพต่างๆ กลับไม่เป็นไปตามความคาดหวังของมุ่งส่งเสริมรายได้และการต่อยอดขยายผลภายใต้หลักปรัชญาของเศรษฐกิจพอเพียง บางเรื่องอบรมไปแล้วไม่ได้ผลเลย เช่น การทำน้ำเต้าหู้ซึ่งขั้นตอนการทำค่อนข้างยุ่งยากและต้องลงทุนซื้อเครื่องทำน้ำเต้าหู้ คนจึงนิยมซื้อกินมากกว่าทำเอง ผู้บริหารและเจ้าหน้าที่เทศบาลยอมรับว่า การอบรมให้ผลในแง่การต่อยอดอาชีพเสริมสำหรับบางคนที่ตั้งใจจริงและเท่านั้น หากเทียบเป็นสัดส่วนของผู้เข้ารับการอบรมก็มีเพียงประมาณ 1 ใน 10 คนเท่านั้น

ในทำนองเดียวกัน ผู้เข้ารับการอบรมคิดว่า การอบรมให้ผลเชิงการรับรู้และเรียนรู้เท่านั้น ในเชิงรายได้และการขยายผลต่อยอดนั้นกลับลางเลือน ดังเช่นการแปรรูปผลไม้ตามฤดูกาล เช่น ลูกอมแก้วสับปะรด มะม่วงแผ่น มะขามแก้ว ผลผลิตเหล่านี้ต้องเอ่อล้นตลาดจำนวนมากเนื่องจากไม่สามารถขายได้ ครั้งหนึ่งประมาณปี 2559 ผู้สูงอายุเคยรวมตัวกันเป็นกลุ่มถักทอเพื่อต่อยอดความรู้และสร้างกลุ่มอาชีพหลังได้รับการอบรมเกี่ยวกับการถักกระเป๋า เริ่มแรกรวบรวมสมาชิกได้ 30 คน แต่กลุ่มต้องล้มลุกคลุกคลานจากปัญหาด้านการตลาดและต้นทุนการสั่งซื้อวัตถุดิบจากภายนอก แม้จะได้รับการส่งเสริมจากสำนักงานอุตสาหกรรมจังหวัดให้ไปออกบูธในสถานที่ต่างๆ ผลผลิตไม่สามารถขายได้เนื่องจากราคาค่อนข้างแพงตามต้นทุนที่สูงและรูปแบบสินค้าที่ไม่ตอบสนองความต้องการของตลาด ท้ายที่สุดสมาชิกจึงเริ่มห่างหายไปจนเหลืออยู่ประมาณ 12 คนในหมู่ 1 หมู่ 7 และหมู่ 9 แต่ไม่ได้มีการรวมตัวกันดำเนินงานจนปัจจุบันคงเหลือแต่ชื่อกลุ่มเท่านั้น มีเพียงสมาชิกบางคนที่ยังถักกระเป๋าขายเมื่อมีคนสั่งให้ทำ ต่างคนต่างทำกันไปตามความพอใจ

 ประธานกลุ่มถักทอเสริมว่า (เมื่อ 24 ธันวาคม 2562) “มันไม่ได้ขาย ตอนแรกเอาเชือกร่มมาทำ มีวิทยากรมาสอน พอดีมี CIV มาแนะนำให้เอาเชือกมัดย้อมมาลองทำอยู่เผื่อจะเจาะตลาดวัยรุ่น ก็เลยเอามาลองดู แต่ก็ไม่รู้จะออกมารูปแบบไหน เราสุ่มทำมัดย้อมเอาเอง ย้อมเป็นสี แต่ก็ยังไม่ได้ขาย มหาวิทยาลัยเทคโนโลยีราชมงคลล้านนาเคยมาให้ความรู้เรื่องตลาดออนไลน์ แต่ผู้สูงอายุอย่างเราเกินจะรับได้ มันเป็นไปไม่ได้ที่เราจะทำ ลูกหลานคงไม่มีเวลาทำให้เรา”

อย่างน้อยผลของการฝึกอบรมที่เกิดขึ้น คือ การต่อยอดความรู้จากการฝึกอบรมโดยการนำไปประดิษฐ์ข้าวของเครื่องใช้หรือประกอบอาหารรับประทานเองในชีวิตประจำวัน และการที่ต่างคนต่างนำความรู้ที่ได้อบรมมาไปประยุกต์ใช้เพื่อหารายได้เสริมของตนเองเท่าที่พอจะทำได้ เช่น การถักกระเป๋าไว้ใช้ในครัวเรือนและการออกงาน การทำน้ำพริกตาแดงขายให้กับนักท่องเที่ยว การนำความรู้เรื่องการถักกระเป๋าไปเสริมความรู้เรื่องการปักผ้าด้วยมือของชาวบ้านจนเกิดการรับจ้างปักผ้าเป็นลวดลายต่างๆ กันอย่างแพร่หลาย ราคารับจ้างปักเสื้อหรือผ้าถุงผืนละ 400 บาทถึง 1000 บาทโดยผู้ว่าจ้างเป็นผู้จัดหาวัตถุดิบให้

นอกจากการฝึกอบรมแล้ว เทศบาลยังให้การส่งเสริมอาชีพทางอ้อม ได้แก่ การศึกษาดูงานด้านการประกอบอาชีพในชุมชนอื่น การสนับสนุนเครื่องจักสานแก่ผู้สูงอายุสำหรับการสานตะกร้า กระเช้า และปลาตะเพียน การนำนักท่องเที่ยวเข้าไปเยี่ยมชมฐานการเรียนรู้ด้านต่างๆ ในชุมชน การสนับสนุนสถานที่บริเวณเทศบาลและอุปกรณ์การนวด (เบาะ ผ้าขนหนู เสื้อผ้า) ให้แก่กลุ่มนวดแผนไทยออนใต้ซึ่งรวมตัวกันขึ้นหลังจากที่ได้รับการอบรมจากกรมการศึกษานอกโรงเรียน (กศน.) อย่างไรก็ตามผลลัพธ์ที่ได้กลับไม่แตกต่าง เมื่อสินค้าไม่ได้ขายและขาดการรวมกลุ่มผลิตกระเป๋าถัก นักท่องเที่ยวก็ไม่สามารถเข้าไปเยี่ยมชมผลิตภัณฑ์หรือการดำเนินงานของกลุ่มได้ เมื่อขาดลูกค้า สมาชิกกลุ่มนวดแผนไทยออนใต้จำต้องแยกย้ายกันไปรับจ้างนวดตามบ้านหรือสถานประกอบการ สมาชิกบางคนไปเรียนนวดต่อที่กรมพัฒนาฝีมือแรงงานและสมัครไปรับจ้างนวดในต่างประเทศ เป็นต้น

**ปัจจัยและเงื่อนไขน่าขบคิดสู่แนวทางปรับปรุง**

 แม้ผลลัพธ์จากการส่งเสริมและสนับสนุนอาชีพดังกล่าวแสดงถึงความไม่ชัดเจนเชิงรายได้และเศรษฐกิจ และเป็นความไม่คุ้มค่ากับการลงทุนด้านงบประมาณ แต่ผู้ที่เข้ารับการอบรมยังคงมีอาชีพหลักของตนเองและสามารถแสวงหารายได้จากอาชีพเสริมอื่นได้ตามฤดูกาล เช่น การทำเกษตร การรับจ้างคว้านลำไย ตราบที่เทศบาลตำบลออนใต้ยังจำเป็นต้องปฏิบัติภารกิจด้านการส่งเสริมและสนับสนุนอาชีพตามความต้องการของชุมชนต่อไป จำเป็นต้องคำนึงถึงปัจจัยและเงื่อนไขภายในและภายนอกเทศบาลที่เกี่ยวข้องกับบทเรียนการส่งเสริมสนับสนุนอาชีพที่ผ่านมา

ปัจจัยและเงื่อนไขภายในประกอบไปด้วย

* การค้นหาความต้องการผ่านการจัดเวทีประชาคม มีการใช้วิธีการเสนอหัวข้อการฝึกอบรมอาชีพและให้โหวตเลือกหัวข้อแล้วสรุปการดำเนินโครงการตามหัวข้อที่เป็นที่ต้องการมากที่สุด วิธีการเช่นนี้ยังไม่เพียงพอสำหรับเลือกการส่งเสริมสนับสนุนอาชีพเสริมที่เหมาะสมกับชุมชน นั่นหมายถึง การวิเคราะห์อย่างลึกซึ้งถึงผลดีผลเสียของอาชีพเสริมแต่ละอย่าง รวมไปถึงวัตถุดิบการผลิตและการตลาดที่รองรับ เป็นต้น
* การคัดเลือกกลุ่มเป้าหมาย มีการใช้วิธีการประชาสัมพันธ์และเปิดรับสมัครผู้ที่สนใจในตำบลเข้ารับการฝึกอบรมด้านอาชีพ ผู้สมัครเข้าร่วมโครงการส่วนใหญ่เป็นผู้สูงอายุซึ่งมักมีข้อจำกัดด้านการพัฒนาผลิตภัณฑ์และการตลาด อีกนัยหนึ่งยังขาดการเข้าถึงกลุ่มเป้าหมายที่จำเป็นต้องได้รับการพัฒนาอาชีพเสริมอย่างแท้จริง
* รูปแบบการสนับสนุน ที่ผ่านมาเน้นการฝึกอบรมหลักสูตรอาชีพตามความต้องการของชุมชนเป็นหลักซึ่งอาจจะไม่สอดคล้องกับวัตถุดิบในท้องถิ่นและความต้องการของตลาด ผลที่ตามมา คือ ชุมชนจำเป็นต้องซื้อวัตถุดิบจากภายนอกเพื่อการผลิตสินค้าตามที่ได้รับการอบรมทำให้ต้นทุนและราคาสินค้าสูง รวมทั้งไม่สามารถจัดหาตลาดรองรับเพื่อจำหน่ายสินค้าที่ผลิตออกมาได้ เช่น การผลิตกระเป๋าที่ไม่ได้ขาย
* ระบบการบริหารจัดการ เทศบาลมีการติดตามประเมินผลการดำเนินงานผ่านคณะกรรมการซึ่งประกอบด้วยสมาชิกสภาเทศบาลและตัวแทนชุมชน แต่กลับไม่ได้นำข้อสรุปผลการดำเนินงานไปปรับปรุงแก้ไขเพื่อเพิ่มประสิทธิภาพการดำเนินงาน แม้จะเป็นที่เห็นพ้องว่า โครงการส่งเสริมอาชีพให้ผลที่ไม่คุ้มค่ากับการลงทุนและไม่ตอบสนองต่อวัตถุประสงค์มากนัก แต่หากชุมชนยังคงต้องการการสนับสนุนด้านอาชีพ เทศบาลก็จำเป็นต้องจัดสรรงบให้เพื่อตอบสนองความต้องการและพึงพอใจของชุมชนเป็นสำคัญ

ปัจจัยและเงื่อนไขภายนอกประกอบไปด้วย

* นโยบายรัฐซึ่งส่งผลให้ความกระตือรือร้นในการเรียนรู้หรือความสนใจต่อการประกอบอาชีพเสริมลดลง เช่น การจ่ายเบี้ยผู้สูงอายุ การแจกบัตรสวัสดิการแห่งรัฐที่ลดค่าใช้ในครัวเรือนด้านการใช้ไฟฟ้า การใช้น้ำ การใช้แกส และการซื้อสินค้าอุปโภคบริโภค
* การสนับสนุนของหน่วยงานภายนอกด้านการฝึกอบรมอาชีพ การผลิต และการตลาด ซึ่งมีเป้าหมายในการส่งเสริมและสนับสนุนอาชีพเสริมเพื่อเพิ่มรายได้ให้กับชุมชน และต้องประสบกับปัญหาความไม่ยั่งยืนของการประกอบอาชีพเสริมเช่นเดียวกับการสนับสนุนของเทศบาล
* ธรรมชาติของชุมชน การรวมกลุ่มเพื่อการประกอบธุรกิจของชุมชนมักประสบความสำเร็จได้ยากเนื่องจากจำเป็นต้องอาศัยการระดมทุน ความรู้สึกเป็นเจ้าของ และการบริหารจัดการร่วมกัน ความคิดเห็นที่หลากหลายก็ยากจะจัดการให้ลงตัวได้ อีกทั้งเมื่อมีผลประโยชน์เข้ามาเกี่ยวข้องมักจะสร้างความคลางแคลงใจต่อสมาชิกกลุ่ม หากไม่สามารถจัดสรรผลประโยชน์ได้อย่างเท่าเทียม ความร่วมมือของสมาชิกก็จะลดน้อยถอยลงไป

ดังนั้น ในการเพิ่มประสิทธิภาพโครงการส่งเสริมและสนับสนุนด้านอาชีพ เทศบาลควรปรับปรุงการดำเนินงานด้านต่อไปนี้อย่างจริงจังมากขึ้น

* การวิเคราะห์กลุ่มเป้าหมายที่เข้าร่วมในโครงการ โดยการสำรวจผู้ด้อยโอกาส ผู้มีรายได้น้อย และผู้ว่างงานในชุมชนที่จำเป็นต้องได้รับการพัฒนาอาชีพอย่างแท้จริง
* การส่งเสริมและสนับสนุนด้านอาชีพแบบครบวงจร โดยการวิเคราะห์วัตถุดิบที่มีอยู่ในท้องถิ่นเพื่อลดต้นทุนการผลิต และวิเคราะห์ความต้องการด้านตลาดเพื่อวางแผนการพัฒนาอาชีพเสริม เช่น การแปรรูปข้าวและผักผลไม้ การพัฒนาบรรจุภัณฑ์และแบรนด์สินค้า การเปิดตลาดสินค้าในชุมชน การเปิดตลาดสินค้าออนไลน์
* การส่งเสริมรูปแบบอาชีพที่สอดคล้องกับบริบทของชุมชนนอกเหนือจากการพัฒนาผลิตภัณฑ์ เช่น การทำการเกษตร การเปิดแหล่งท่องเที่ยวตามธรรมชาติ การสร้างฐานการเรียนรู้วิถีชีวิต ประวัติศาสตร์ และภูมิปัญญาท้องถิ่น การพัฒนาโฮมเสตย์ที่ได้มาตรฐาน และการพัฒนามัคคุเทศก์ท้องถิ่น
* การบริหารจัดการแบบครบวงจร เริ่มตั้งแต่การวางแผน การปฏิบัติการ การติดตามประเมินผล และนำผลการประเมินไปสู่การปรับปรุงแก้ไขเพื่อให้การส่งเสริมและสนับสนุนอาชีพได้ผลสอดคล้องตามวัตถุประสงค์
* การประสานกับหน่วยงานที่เกี่ยวข้องกับการส่งเสริมอาชีพ เพื่อบูรณาการการทำงาน ลดความซ้ำซ้อนในการดำเนินงาน และเกิดการต่อยอดการพัฒนาอาชีพเสริมซึ่งกันและกัน
* การส่งเสริมให้คนรุ่นใหม่มีส่วนร่วมในการพัฒนารูปแบบผลิตภัณฑ์หรือสินค้าใหม่ๆ ที่ตอบสนองต่อการตลาด และช่วยขยายการตลาดในและนอกชุมชนรวมทั้งการตลาดออนไลน์ เป็นต้น